Priekšlikums EIROPAS PARLAMENTA UN PADOMES REGULA, ar ko groza Padomes Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku /* COM/2012/0277 final - 2012/0143 (COD) */





PASKAIDROJUMA RAKSTS 1. PRIEKŠLIKUMA KONTEKSTS Padomes Regulas (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku[1] 17. panta 2. punkta pirmajā daļā ir noteikta atkāpe attiecībā uz dalībvalstu teritoriālo ūdeņu 12 jūras jūdžu zonu no minētās regulas 17. panta 1. punktā paredzētā noteikuma par Savienības zvejas kuģu vispārēju vienlīdzīgu piekļuvi Savienības ūdeņiem un resursiem, ļaujot dalībvalstīm piekļuvi minētajā zonā attiecināt uz atsevišķiem kuģiem. Pamatojoties uz minēto atkāpi, ar dalībvalstu noteiktiem piekļuves ierobežojumiem ir samazināta zvejas radītā slodze bioloģiski jutīgākajos apgabalos un ar to palīdzību ir panākta ekonomiskā stabilitāte mazapjoma piekrastes zvejas darbībās. Atkāpe ir spēkā no 2003. gada 1. janvāra līdz 2012. gada 31. decembrim. 12 jūras jūdžu piekļuves režīma turpinājums ir paredzēts 6. panta 2. punktā priekšlikumā par jaunu regulu par kopējo zivsaimniecības politiku [2]. Gadījumā, ja KZP reforma nebūs noslēgusies līdz 2012. gada beigām, 12 jūras jūdžu piekļuves režīma spēkā esības termiņš ir jāpagarina līdz datumam, kad stāsies spēkā jaunā Eiropas Parlamenta un Padomes regula par kopējo zivsaimniecības politiku, lai nodrošinātu zvejas darbību netraucētu turpināšanu pēc 2013. gada 1. janvāra. Saskaņā ar Regulas (EK) Nr. 2371/2002 17. panta 2. punkta otro daļu Komisija Eiropas Parlamentam un Padomei iesniedza ziņojumu par ierobežojumiem attiecībā uz piekļuvi resursiem, kas atrodas dalībvalstu 12 jūras jūdžu zonā[3]. Ziņojumā ir norādīts, ka piekļuves režīma darbība ir ļoti stabila un kopš 2002. gada aizvien noritējusi sekmīgi. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Priekšlikums attiecas uz pašreizējā piekļuves režīma spēkā esības pagarinājumu uz ierobežotu laiku, kā pašlaik noteikts Regulas (EK) Nr. 2371/2002 17. panta 2. punktā. Piekļuves režīma pagarinājums līdz 2022. gada 31. decembrim ir iekļauts 6. panta 2. punktā priekšlikumā jaunai regulai par kopējo zivsaimniecības politiku, uz kuru attiecas ietekmes novērtējums SEC(2011)891. Tāpēc apspriešanās ar ieinteresētajām personām vai jauns ietekmes novērtējums nebija vajadzīgi. 3. PRIEKŠLIKUMA JURIDISKIE ASPEKTI · Ierosināto pasākumu kopsavilkums Galvenā darbība ir novērst Regulas (EK) Nr. 2371/2002 17. panta 2. punktā noteiktā īpašā piekļuves režīma pārtraukšanu gadījumā, ja priekšlikums Eiropas Parlamenta un Padomes regulai par kopējo zivsaimniecības politiku netiks pieņemts un nebūs stājies spēkā līdz 2012. gada 31. decembrim. · Juridiskais pamats Līguma par Eiropas Savienības darbību 43. panta 2. punkts. · Subsidiaritātes princips Priekšlikums ir Savienības ekskluzīvā kompetencē. · Proporcionalitātes princips Šis priekšlikums ietver Regulā (EK) Nr. 2371/2002 noteiktā pašreizējā pasākuma spēkā esības pagarinājumu uz ierobežotu laiku, tāpēc proporcionalitātes princips netiek skarts. · Juridisko instrumentu izvēle Ierosinātais juridiskais instruments: Eiropas Parlamenta un Padomes regula. Citi instrumenti nebūtu piemēroti šāda iemesla dēļ: regula ir jāgroza ar regulu. 4. IETEKME UZ BUDŽETU Šis pasākums Savienībai nerada papildu izdevumus. 2012/0143 (COD) Priekšlikums EIROPAS PARLAMENTA UN PADOMES REGULA, ar ko groza Padomes Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu, ņemot vērā Eiropas Komisijas priekšlikumu, pēc leģislatīvā akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[4], saskaņā ar parasto likumdošanas procedūru, tā kā: (1) Savienības zvejas kuģiem ir vienlīdzīga piekļuve Savienības ūdeņiem un resursiem, uz kuriem attiecas kopējās zivsaimniecības politikas noteikumi. (2) Komisijas 2002. gada 20. decembra Regulā (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku[5] paredzēta atkāpe no vienlīdzīgas piekļuves noteikuma, ļaujot dalībvalstīm piekļuvi ūdeņos līdz 12 jūras jūdzēm no to bāzes līnijām attiecināt uz atsevišķiem kuģiem. (3) Komisija 2011. gada 13. jūlijā saskaņā ar Padomes Regulu (EK) Nr. 2371/2002 par procedūrām attiecībā uz piekļuvi zvejas resursiem 12 jūras jūdžu zonā[6] Eiropas Parlamentam un Padomei iesniedza ziņojumu, kurā secināts, ka piekļuves režīma darbība ir ļoti stabila un kopš 2002. gada aizvien noritējusi sekmīgi. (4) Pašreizējie noteikumi, kas ierobežo piekļuvi resursiem minētajā zonā, ir bijuši efektīvi attiecībā uz saglabāšanu, ierobežojot zvejas piepūli visjutīgākajā Savienības ūdeņu daļā. Turklāt šie noteikumi ir saglabājuši tradicionālās zvejas darbības, kuras ir svarīgas konkrētu piekrastes reģionu sociālai un ekonomiskai attīstībai. (5) Atkāpe stājās spēkā 2003. gada 1. janvārī un zaudēs spēku 2012. gada 31. decembrī. Tās spēkā esības termiņš būtu jāpagarina, kamēr nav pieņemta jauna Eiropas Parlamenta un Padomes regula par kopējo zivsaimniecības politiku[7]. (6) Tādēļ būtu attiecīgi jāgroza Regula (EK) Nr. 2371/2002, IR PIEŅĒMUŠI ŠO REGULU. 1. pants Regulas (EK) Nr. 2371/2002 17. panta 2. punkta pirmo daļu aizstāj ar šādu: "2. Dalībvalstīm ir atļauts no 2013. gada 1. janvāra līdz 2014. gada 31. decembrim to suverenitātē vai jurisdikcijā esošajos ūdeņos ne vairāk kā 12 jūras jūdžu attālumā no bāzes līnijas ierobežot zveju, atļaujot to veikt tikai zvejas kuģiem, kuri no blakus piekrastē esošām ostām tradicionāli zvejo minētajos ūdeņos, neskarot kārtību, kas saskaņā ar pastāvošajām kaimiņattiecībām starp dalībvalstīm noteikta Savienības zvejas kuģiem, kuri peld ar citu dalībvalstu karogu, un kārtību, kas izklāstīta I pielikumā, kurā katrai dalībvalstij ir noteiktas ģeogrāfiskās zonas citu dalībvalstu piekrastes joslās, kurās tiek veiktas zvejas darbības, un attiecīgās sugas." 2. pants Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī. To piemēro no 2013. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā – Padomes vārdā – priekšsēdētājs priekšsēdētājs [1] OV L 358, 31.12.2002., 59. lpp. [2] COM(2011)425. [3] COM(2011)418. [4] OV C […], […], […] lpp. . [5] OV L 358, 31.12.2002., 59. lpp. [6] COM(2011)418. [7] COM(2011)425.